runetrust/blame-folketinget-dk huggingface dataset:
Mohammad Rona (M), 2024-10-10:
Jeg synes sådan set, vi har været meget godt igennem i dag, så jeg tænker ikke, at jeg har så meget mere at sige, ud over at det selvfølgelig er vigtigt, at man, når man læser ned i lovforslaget, kan orientere sig om, at Skattestyrelsen laver den her early warning, som råber op omkring, at der er en opmærksomhed i forhold til de gældende regler.
Lene Espersen (KF), 2004-10-19:
Jeg er glad for, at der er så mange partier, som bakker op om, at vi ændrer protokollerne på en række områder, så Europol får bedre mulighed for effektivt at samarbejde om og arbejde for bekæmpelsen af den internationale kriminalitet, både på egen hånd og naturligvis også i samarbejde med medlemslandene og de nationale myndigheder.
Pernille Rosenkrantz-Theil (S), 2020-01-08:
Hvis spørgeren lover så at skaffe mig en Nobelpris, kan vi godt snakke om det, men det er også sådan, at når vi har et kommunalt selvstyre i Danmark, står vi med det her dilemma, hver eneste gang vi sætter penge af til noget, fordi kommunerne i sidste ende forvalter dem.
Jeppe Kofod (S), 2010-05-21:
Det fik vi ikke, regeringen har valgt at gå sammen med Dansk Folkeparti, og det er ærgerligt, for jeg tror, det kunne have været et stærkt signal, hvis man var gået sammen med os andre og sikret, at vi ikke skar i dansk udviklingsbistand, som nogle lægger op til i de her dage.
Frode Sørensen (S), 2001-03-01:
Venstre, De Konservative, CD og det nu nedlagte Frihed 2000 har den 6. februar 2001 fremsat et beslutningsforslag, som går ud på, at regeringen senest den 1. april skal fremsætte et forslag til ændring af kildeskattelovens § 48 E.
Jeppe Bruus (S), 2015-12-21:
Jeg bekræfter hermed, at Dansk Folkeparti også var skeptiske før valget over for den kontrolmulighed, som man nu stemmer for at afskaffe, og jeg bekræfter hermed, at det er det eneste lovforslag i indsatsen mod sort arbejde, som Dansk Folkeparti og alle vi andre kommer til at stemme for her efter valget.
Jens Joel (S), 2016-05-12:
I den situation har vi sagt, ganske som vi har sagt, også før regeringen sagde noget om, at den ville af med PSO'en, at vi gerne vil være med til at diskutere, hvordan man finansierer den grønne omstilling klogest, og hvordan man hjælper de virksomheder, som faktisk godt kan være udfordret.
Nicolai Wammen (S), 2014-01-30:
Jeg synes, at det har været en glimrende lejlighed til at få understreget vigtigheden af, at vi har balancen mellem på den ene side at have et velfungerende efterretningsvæsen, som er i stand til på fortrolig vis at indhente oplysninger, og på den anden side naturligvis også at leve i en demokratisk retsstat, hvor der er kontrolmekanismer.
Frank Aaen (EL), 2008-10-21:
I Global Compact er der nogle udmærkede regler om børnearbejde, tvangsarbejde, fagforeningsfrihed osv., og det er alt sammen udmærket, men der mangler jo f.eks. en henvisning til ILO's konvention om, at man skal have en løn, der er til at leve af, at der ikke skal være overdrevne arbejdstider, og at der skal være et sikkert og sundt arbejdsmiljø.
Camilla Fabricius (S), 2021-05-17:
Noget af det sidste, jeg lige vil sige, inden jeg må sige til forslagsstillerne, at Socialdemokratiet ikke kan støtte forslaget, er, at noget af det, vi generelt har diskuteret på socialområdet, har været en højnelse af kvaliteten, og at personalet og kommunerne har været presset, og at vi sammen er nødt til at se meget nøje på, hvad det er for en empati og faglighed, man skal have på socialområdet.
Rikke Hvilshøj (V), 2007-10-10:
Som det fremgår af bemærkningerne til lovforslaget, skal der i alle sager, hvor børn over 15 år søger om familiesammenføring med en herboende forælder, ske en nærmere vurdering af, om der grundet respekten for Danmarks internationale forpligtelser skal tillades familiesammenføring, uanset om barnet er over 15 år.
Kristian Thulesen Dahl (DF), 2006-09-07:
Det er jo også grundlaget for, at Det Radikale Venstre og vi i fællesskab indgik en aftale med regeringen om en udligningsreform, for vi sagde, at så må de økonomiske ressourcer jo også i højere grad være ens over hele landet, så kommunerne i højere grad kan tilbyde de ting, der efterspørges af borgerne, ens over hele landet.
Henrik Svane (RV), 1998-11-24:
Da partiets ordfører ikke kan være i salen for øjeblikket, skal jeg fremføre følgende: Det Radikale Venstre hilser forespørgselsdebatten om år 2000-problematikken, som er rejst af Fremskridtspartiet, velkommen. År 2000-problemet vedrører os alle og er samtidig et centralt punkt på regeringens dagsorden.
Ole Birk Olesen (LA), 2018-11-28:
Det er min opfattelse, at lovforslaget er udtryk for en fornuftig afvejning af muligheder og rettigheder, hvor kommunerne netop får en række effektive redskaber til at kontrollere, om bopælspligten overholdes, uden samtidig at belaste lejere og udlejere unødigt.
Andreas Steenberg (RV), 2016-01-26:
Det er jo et problem, vi ikke har løst endnu, og det her lovforslag, og det kan man også se i høringssvarene, er et skridt i den rigtige retning mod at få standardiseret, hvad det vil sige at bygge, sådan at det bliver nemmere at gennemskue tilbud, og sådan at der kan komme mere konkurrence.
Jacob Jensen (V), 2011-06-21:
Det her er jo et supplement til den indsats, der allerede foregår i dag rundtomkring i havne og andre steder, det er altså et supplement, som gør, at indsatsen styrkes, og det er i øvrigt i kombination med den styrkede baglandsindsats og samarbejdet med tyskerne, svenskerne og andre for netop at dæmme op for den grænseoverskridende kriminalitet.
Anne Grete Holmsgaard (SF), 2007-04-20:
Hvis hun skal have en kinakones chance for overhovedet at komme igennem med det, må det da være klart, at så må den danske regering sige: Ja, selvfølgelig, vi går efter, at der skal lægges afgifter på flytrafik, og vi går efter det, også hvis vi skal bruge den særlige afvigelsesmulighed, der er fuldstændig lovlig i Chicagokonventionen.
Theresa Scavenius (UFG), 2025-01-15:
Jeg har ikke hørt nogen politikere i nogen debatter eller medier ude i virkeligheden, der har fortalt borgerne: I øvrigt har vi faktisk bemyndiget Energistyrelsen til at lave alt det her, som vi snakker om, så vi er slet ikke de relevante diskussionspartnere at invitere ind i debatten.
Liselott Blixt (DF), 2018-04-19:
Problemet har jo så været, at man mange år efter fandt ud af, at nogle af de kvinder, der var gift med arbejderne – nu var det vist kun mænd, der arbejdede på fabrikken dengang, det var dengang, det var moderne, at det var mændene, der arbejdede, og kvinderne, der vaskede tøj – pådrog sig den samme sygdom, fordi de havde med tøjet at gøre.
Kristian Pihl Lorentzen (V), 2010-04-09:
Venstres mål er, at vi får et liberaliseret postmarked, men på den intelligente måde, hvor ingen kommer til at skumme fløden i storbyerne, og hvor den befordringspligtige instans, nemlig Post Danmark, så står og skal sørge for de dyre forsendelser ude i det åbne land f.eks.
Liv Holm Andersen (RV), 2015-04-07:
Der var arbejdet med at samle Kosovas nordlige og serbiske kommuner med resten af landet, og der var den indsamling, der er foregået i Bosnien, af tusindvis af våben fra borgerkrigen i 1990'erne – blot for at nævne et par eksempler, der også understøtter det her med, at OSCE virkelig har mange gode aktiviteter.
Anders Fogh Rasmussen (V), 2002-01-08:
Til hr. Jacob Buksti: Selvfølgelig koster det ikke penge at holde skatten i ro, men det, den nye regering har opdaget, er, at den tidligere regering jo efterlod sig et finanslovforslag, hvori der var planlagt forhøjelser af skatter og afgifter på 2 mia. kr.
Søren Gade (V), 2007-03-22:
Det, hr. Rune Lunds beslutningsforslag betyder, er, at Danmark ikke kan deltage i internationale operationer, men jeg kan jo også høre på hr. Rune Lund, at det vel egentlig også er den dybere hensigt med forslaget, i og med at hr. Rune Lund stort set er uenig i samtlige beslutninger om udsendelse af soldater.
Trine Pertou Mach (EL), 2023-10-27:
Jeg er helt på det rene med, at redegørelsen, som vi diskuterer i dag, ikke på nogen måde indeholder et løfte om, at vi i fremtiden køber alle våben i de nordiske lande frem for i USA eller Israel eller andre steder, men et øget nordisk samarbejde, også på materielområdet, er et skridt i den rigtige retning.
Pernille Rosenkrantz-Theil (EL), 2002-12-09:
I fredags under debatten om ændringsforslagene fik vi også fra Venstres ordførers side slået fast, at der intet juridisk er til hinder for, at man ændrer på kulbrinteskatten, og det blev slået fast i tal fra erhvervsministeren, at vi taler om 6 mia. kr. - 6 mia. kr.
Ebbe Kalnæs (CD), 2001-04-05:
Tendensen til, at når noget er centralt, er det forbundet med kvalitet, og er det ikke centralt, er det forbundet med det modsatte, har været udbredt i mange hjørner og kroge af det danske samfund, og derfor ser vi hele den række af debatter - også den foregående redegørelse osv. - som en meget vigtig proces, som vi i øjeblikket politisk er inde i.
Rune Lund (EL), 2007-02-08:
Vi har jo den europæiske menneskerettighedskonvention, og jeg glæder mig da til den dag, hvor man også kan høre hr. Søren Krarup tale pænt om den europæiske menneskerettighedskonvention, som faktisk er en konvention, som man godt kan ligestille med lov.
Louise Schack Elholm (V), 2014-11-13:
Med det her lovforslag er der en lille bevægelse i den rigtige retning, så vi sikrer mere økonomisk stabilitet – det bakker Venstre op om – men samtidig med det har ministeren jo også lavet det her nøgletalsskema, som er forfærdelig kompliceret, og som har gjort, at der ikke mere er nogen ikke administrativt drevne andelsboligforeninger, hvilket jeg synes er enormt synd.
Irene Simonsen (V), 2004-06-03:
Jeg har nu svært ved at få det her regnestykke til at hænge sammen, og jeg synes, at det endnu en gang er lidt ærgerligt og lidt synd for hr. Frank Jensen, at han nu ikke kan benytte lejligheden til at sige, at her er der nogle, de vil gøre noget for, de vil give dem nogle skattelettelser.
Mette Abildgaard (KF), 2016-11-15:
Det var et meget langt og intensivt forhandlingsforløb, som foregik ovre i et meget lille lokale i ministeriet, men igennem kom vi jo, og jeg synes på mange måder, at den her aftale viser noget af det fineste ved vores demokrati, nemlig at så forskellige udgangspunkter kan forenes i en samlet aftale, der er så bred, som den her aftale er.
Pia Adelsteen (DF), 2011-03-29:
Jeg skal ærligt indrømme, at når jeg ser en redegørelse med overskrifter som »Ligestilling er også for mænd« og »Ligestilling er en vinderstrategi for Danmark – for kvinder og mænd!«, så er det vores opfattelse i Dansk Folkeparti, at ministeren har fat på noget af det rigtige, og at det er et udtryk for nye toner.
Benny Engelbrecht (S), 2017-12-08:
Ja, og det er jo også derfor, jeg netop i det spørgsmål har tilkendegivet, at når vi taler om forsvaret, som jo, må man antage, nok skal styrkes betragteligt, så opfatter vi ikke det som en del af det, som vi ønsker at lægge inden for de 0,7 pct., altså det demografiske træk
Steen Gade (SF), 2006-03-15:
Man kan godt somme tider have sine mistanker om, at der er nogle, der tænker sådan, for det er jo det, der rent faktisk sker: En mængde midler, som faktisk ikke burde tages af ulandsrammen og altså ikke burde tages fra de fattigste lande, bliver brugt til andre formål.
Lisbeth Bech Poulsen (SF), 2017-05-10:
For selv om vi skulle nå målsætningen om de 5.000 elbiler rimelig hurtigt – og det er vel at mærke fra sidste år, det er jo ikke fra nu, det er inklusive de biler, der allerede er blevet solgt – så vil vi stå i nøjagtig den samme situation, hvis afgiften ryger op på 40 pct. igen.
Pia Boisen (EL), 2004-10-19:
Jeg har mærket mig, at Dansk Arbejdsgiverforening i deres høringssvar finder det problematisk, at modtagerkredsen til at få offentlige ydelser nu udvides til at omfatte en gruppe unge under 18 år, og KL sætter spørgsmålstegn ved, om princippet om forældres pligt til at forsørge deres børn nu ikke bliver brudt.
Ellen Trane Nørby (V), 2012-10-25:
Normalt har Liberal Alliance altid været et parti, som har sat meget kritisk fokus på noget af den bemyndigelseslovgivning, der gennemføres, og derfor vil jeg egentlig bare høre, hvordan Liberal Alliance forholder sig til den voldsomme mængde af bemyndigelser, der ligger i lovudkastet.
Troels Lund Poulsen (V), 2018-10-23:
Med lovforslaget indføres der et opholdskrav for ret til dagpenge, hvorefter et medlem af en arbejdsløshedskasse som udgangspunkt skal have haft ophold her i riget, et andet EU-land eller EØS-land eller Schweiz i mindst 7 ud af de seneste 8 år.
Lise von Seelen (S), 2006-01-19:
Det blev nævnt, at der siden 2001 er givet 800 mio. kr. mindre om året til daginstitutionsområdet, og samtidig siger ordføreren, at nu vil der blive taget nogle initiativer, som bliver delvis finansieret af regeringen med Dansk Folkepartis støtte, og så skal kommunerne bidrage med resten.
Egil Møller (DF), 2003-12-16:
Det er med hensyn til ændringsforslaget fra Enhedslisten, og der vil jeg godt på Dansk Folkepartis vegne sige, at vi har forståelse for det ændringsforslag, men vi kan ikke støtte det på nuværende tidspunkt, da lovforslaget er en del af finanslovaftalen mellem regeringen og Dansk Folkeparti.
Poul Nyrup Rasmussen (S), 1998-10-08:
Der vil, som jeg ofte har sagt det, altid være en plet på jorden, hvor lønnen er lavere end her, og derfor har vi altid haft den grundlæggende tese, at vores overlevelsesstrategi skal bygge på bedst uddannede folk, og derfor er uddannelsesaspektet så afgørende vigtigt.
Marcus Knuth (KF), 2021-12-08:
Så mit spørgsmål til ministeren er: Ministeren kan ikke bakke op om, at man er permanent udelukket, men som det er i dag med dem, der er til fare for landets sikkerhed de følgende 5 år, kommer man jo så forbi udvalget til dispensation, hvor udvalget jo så kan sige ja eller nej.
Kristian Thulesen Dahl (DF), 2014-05-15:
Hvis vi kan se, at der er nogen steder, hvor det undergraver den danske velfærdsmodel, så skal vi da turde sige fra og sige, at det er godt for danskerne, godt for dansk demokrati, godt for dansk selvstyre, godt for den danske model, at vi siger fra på de områder.
Jann Sjursen (KRF), 2003-02-28:
Så er der spørgsmålet om - det kommer Folketinget jo tilbage til, som jeg forstår det, foranlediget af et beslutningsforslag fra Det Radikale Venstre, som snart bliver fremsat - hvorvidt man overhovedet i udlændingeloven skal have et særligt kapitel, som mere generelt tager højde for sådanne situationer, som vi nu er i set i relation til Irak.
Søren Krarup (DF), 2008-11-28:
Jeg vil kun advare imod hele denne tro på, at man skal hjælpe folkekirken, dels, som det hedder i § 1, nr. 2, at man vil formidle kristendom, dels, som det hedder i Kirkeministeriets bemærkninger, at stiftsråd skal koncentrere sig om at understøtte projekter til gavn for stiftets sogne.
Yvonne Herløv Andersen (CD), 2000-01-12:
Og med hensyn til danskernes absolutte fortrøstning om, at folk har deres frie vilje, også selv om de er dybt afhængige af stoffer eller alkohol, er jeg knap så sikker på, at det har man. Det var så derfor, man forsøgte sig med en ordning, hvor misbrugere indgik i en frivillig aftale, der indeholdt nogen form for tvang.
Lene Espersen (KF), 2004-12-01:
Jeg vil sige til ordførerne, at det jo er en både spændende og interessant diskussion at starte, men da vi i lovforslaget giver udtryk for, at vi mener, at udgangspunktet må være 60 dages ubetinget fængsel, og vi samtidig skriver, at der kan være momenter, der er skærpende i forhold til det, f.eks. at man har truet en anden til at gå ind og afsone for sig – men det kunne også være en person, der har gjort det gentagne gange – mener jeg sådan set, modsat de ordførere, der har været heroppe, at det ville være ganske uheldigt, hvis vi lagde et niveau, der var en tredjedel af maksimum og sagde, at så kommer der skærpende omstændigheder oven i det.
Bjarne Laustsen (S), 2004-11-04:
Reformen har været båret af, at vi i fællesskab laver nogle prioriteringer på arbejdsmiljøområdet, at Arbejdsmiljørådet er prioriterende og politikformulerende, og at vi alle sammen skal medvirke til at bringe det ud på arbejdspladserne, så det omsætter sig i det, der er det afgørende, nemlig konkrete resultater for de enkelte ansatte på gulvet på fabrikkerne og i virksomhederne.
Jeppe Jakobsen (DF), 2016-04-15:
Og det er jo rørende, at Socialdemokraterne bekymrer sig så meget om Dansk Industri, at man er villig til at tilsidesætte hensynet til de børn og unge mennesker, der kunne komme i kløerne på et af de her mennesker, der efter min bedste overbevisning har en forfærdelig anløben seksualmoral.
Keld Albrechtsen (EL), 2001-10-25:
Betyder det, fru Lene Espersen siger, at hun så er indstillet på hundrede procent at støtte de 40 landes krav om, at nu skal der ikke presses flere investeringsaftaler og liberaliseringsaftaler ned over hovedet på dem? Eller betyder det, fru Lene Espersen siger, at det må de finde sig i?
Peter Seier Christensen (NB), 2019-10-24:
For lige at foregribe et spørgsmål, som måske kunne komme, er vi jo som bekendt også modstandere af EU, men vi er ikke mere dogmatiske, end at hvis EU på en eller enden måde kan bidrage til at fremme en løsning her, er det selvfølgelig også i vores interesse, altså, hvis vi f.eks. kunne foreslå, at Tyrkiet mistede sin status som potentielt kommende medlem af EU, synes vi, det ville være rigtig fint.
Karina Lorentzen Dehnhardt (SF), 2022-05-05:
Det lyder ikke, som om jeg får held med det forslag, men jeg vil bare lige sige til slut, at det, vi bakker op i SF, er en afkriminalisering, og vi har godt kunnet leve med overskriften, som er legalisering, fordi det, der reelt står i forslaget, er en afkriminalisering og ikke en legalisering.
Sophie Løhde (V), 2011-03-29:
Men hr. Høgni Hoydal bliver ved med at snakke om en ligestilling, og når hr. Høgni Hoydal samtidig i bemærkningerne til det lovforslag, han er medforslagsstiller til, skriver, at formålet med lovforslaget er at sikre en løbende fuld indsigt, kan det jo ikke tolkes anderledes, end at det jo i hvert fald er væsentlig mere vidtgående end det, der er i de eksisterende regler.
Rosa Lund (EL), 2014-05-26:
Jeg synes, det er rigtig vigtigt, og jeg synes, vi skal sikre, at så mange som muligt kan gennemføre en ungdomsuddannelse, og her har vi altså, som jeg nævnte før, i hvert fald i Enhedslisten et ønske om, at flere tager en erhvervsuddannelse, og at flere gennemfører en erhvervsuddannelse.
Svend Auken (S), 2001-03-27:
vil det ske på fuldstændig normal måde, når udvalgsarbejdet er færdigt. Men det var mig magtpåliggende, bl.a. på foranledning af hr. Jørn Jespersen, men også mange andre, f.eks. amterne, at få præciseret den eksisterende retstilstand, og hvad man kunne og skulle gøre inden for rammerne af de regler, der allerede eksisterer.
Bertel Haarder (V), 2010-11-05:
Med hensyn til spørgsmålet om diplomater og deres immunitet, som fru Line Barfod spørger om, kan jeg sige, at det jo altså er noget, der er endnu mere teoretisk: Det handler om en EU-diplomat, som beder om at blive optaget på valglisten, men som har begået noget, som han ikke kan straffes for, fordi han er immun.
Morten Østergaard (RV), 2009-11-20:
Derfor synes jeg måske også, det er fair nok, at vi, inden vi nu kravler alt for højt op i træet, i forhold til hvad vi kan forholde os til, kigger på det, som det jo reelt handler om, og altså ikke det, som alle er enige om, nemlig at hvis man går rundt med en stor kniv i nattelivet, skal man selvfølgelig have en hård straf, og derfor er der også en strafferamme, der ligger langt ud over de 7 dage, som interessen samler sig om.
Claus Hjort Frederiksen (V), 2016-03-02:
Faktum er, at vi med økonomiaftalen og finansloven for 2016 har løftet kommunernes service med 0,5 mia. kr. Kommunerne afleverede de 2,4 mia. kr. og fik 1,9 mia. kr. tilbage, og vi gennemførte en ældremilliard i forbindelse med finansloven.
Martin Henriksen (DF), 2008-04-04:
Mindreudgiften kan føres hen til, at behovet for sidefagssupplering med universitetsreformens nye kandidatuddannelser bortfalder, og mindreudgiften forventes at dække en forhøjet pædagogikumaktivitet, sådan at der ikke fjernes midler fra området.
Claus Hjort Frederiksen (V), 2008-02-27:
Så jeg vil gerne sige, at vi gør meget for at motivere til, at der kommer så mange job på Jobnet som muligt - det er jo også en vigtig baggrund for, at det kan bruges - men jeg synes ikke, at det vil være hensigtsmæssigt, at man skal søge ledige medarbejdere på en bestemt måde.
Finn Sørensen (EL), 2013-04-25:
Så må jeg bare sige: Så må det jo have været mundsvejr hele vejen igennem fra Dansk Folkeparti og et klokkeklart løftebrud i forhold til at støtte lærerne i deres kamp for gode arbejdsforhold, når man nu alligevel siger ja til et lovindgreb, der med ens egne ord i al for høj grad tilgodeser arbejdsgiversiden.
Rune Lund (EL), 2019-04-23:
For en af de udfordringer, vi har lige nu, når vi f.eks. spørger finansministeren om økonomien i at ansætte flere skattekontrolmedarbejdere, er, at finansministeren siger, at sådan kan man slet ikke regne, selv om vi i gentagne svar har set, at den enkelte kontrolmedarbejder, alt afhængigt af hvilke skattekontrolprojekter det er, vi taler om, tjener sin løn ind utrolig mange gange.
Rasmus Prehn (S), 2009-05-12:
På foranledning af min kollega, hr. Mogens Jensen, har vi fra socialdemokratisk side rejst forslag i Europarådet om, at man også skal have en undersøgelse af muligheden for 16 års valgret, og der er altså otte lande og hele fire partigrupper, der bakker op om forslaget om 16 års valgret.
Jørgen Arbo-Bæhr (EL), 2006-02-24:
Jeg spurgte mere for sådan at få et billede fra hr. Eyvind Vesselbo på, om det ikke kan virke lidt paradoksalt, at man, hvis man f.eks. som ung mand går ud og maler noget graffiti på nogle S-tog, bliver fanget, bliver frihedsberøvet – det er typisk for den slags overtrædelser af lovgivningen – oven i at man bliver straffet, så får denne ekstra straf, der hedder, at man i øvrigt vil blive udvist af landet og dermed mister sin opholdstilladelse i Danmark.
Ellen Trane Nørby (V), 2016-04-19:
Jeg mener sådan set godt, at det kan give mening, at man har en dagtilbudslovgivning, og at man har nogle øvrige pasningsordningstilbud, bl.a. private, hvor der også stilles krav til en kvalitativ ramme, og hvor der også er forskellige former for tilsyn, men hvor det ikke nødvendigvis er sådan, at det er de samme regler, der gælder på hele området.
Astrid Krag (S), 2017-03-21:
Der er papirer, der skal sendes, puljer, der skal ansøges om, og der skal afregnes osv. Det kan være nødvendigt, det konkluderede vi jo også selv, da vi øremærkede vores ældremilliard, da vi havde regeringsmagten, men andre gange får man altså langt mere velfærd, hvis man lader pengene gå til kommunerne via bloktilskuddet.
Morten Helveg Petersen (RV), 2003-09-09:
Jeg har et billede af forhenværende statsminister Poul Schlüter hængende på min opslagstavle, og det kan jo synes lidt kuriøst, men en af grundene til det er, at det var borgerlige regeringer op gennem 1980'erne, der stod for genopretningen af dansk økonomi.
Tom Behnke (KF), 2005-03-03:
Også her er der tale om en genfremsættelse, og jeg skal i det store og hele henvise til, hvad den konservative ordfører sagde under førstebehandlingen sidste gang, og blot her ridse op, at det, vi jo taler om, er, at der i dag er et regelsæt, der gør, at der sker en forældelse f.eks. i forhold til bødekrav efter 5 år.
Morten Østergaard (RV), 2011-03-15:
Uanset om folk ikke ser ud, som hr. Bent Bøgsted ønsker det, hvad angår deres hår og deres påklædning, uanset om de ikke gør det over for deres børn, som hr. Bent Bøgsted og andre ønsker, eller ikke har arbejdet 225 timer i de sidste 12 måneder, skal huslejen jo betales.
Pernille Vigsø Bagge (SF), 2014-03-25:
Det er SF's opfattelse, at den foreslåede udvidelse generelt vil gøre det lettere for de omtalte kulturinstitutioner at udbrede deres materialer og samlinger, f.eks. ved at gøre samlingerne mere tilgængelige via mobile applikationer og på andre nye medieplatforme.
Ole Stavad (S), 2004-03-31:
Jeg synes stadig væk ikke, at ministeren var helt klar, men jeg forstår det sådan, at ministeren nu har givet grønt lyst for, at man vil kunne tilså. Debatten, vi havde, afklarede, at der formentlig skulle nogen tid til til at finde den endelige løsning, og derfor er det formuleret i vedtagelsen som en principbeslutning.